Kim Behnke (FRI), 2000-05-02:
Utak er jo ellers verdens løn, og det er måske noget af det, som de her folk føler.
Når skatteministeren roser Rigspolitiets lønningskontor for dets rolle, synes jeg, ministeren overser det eksempel, der er fra København, med en mand, hvor man pludselig, mens han er udstationeret, tilbageholder hele hans løn uden at informere manden, fordi der pludselig opstår den her offentlige debat om de her forhold, efter at Told og Skat har rettet henvendelse og sagt, at manden har betalt for lidt i skat.
Og kun fordi manden har en bror, der bestyrer hans konto i hans bank og opdager, at der er noget galt og retter henvendelse, opdager man, at den er helt gal, og at man i strid med gældende skattelovgivning osv. osv. pludselig har tilbageholdt hele mandens løn, så hans familie har ikke noget at leve af.
Der er altså nogle personer på Rigspolitiets lønningskontor, som ikke har løst deres opgave godt nok.
Når ministeren taler så meget om og er så optaget af begrebet individuelle kontrakter, er det jo mærkeligt at forstå for en politibetjent, som er ansat på kontrakt, for han får udleveret et stykke papir, en kontrakt om, at han skal sendes til f.eks. Kosovo, og bagefter får han så at vide, at det ikke er en individuel kontrakt, fordi han har skrevet under på noget, der ligger ud over hans eksisterende ansættelsesforhold ved politiet, og særlig når vedkommende bliver inviteret til et møde, som er arrangeret af Udenrigsministeriet, og på det møde bliver givet en mundtlig vejledning om, at han roligt kan tage af sted, for selvfølgelig er det sådan, at det er skattefrit.
Derudover er der nogle, der spørger skattemyndighederne og får, som ministeren jo er bekendt med fra eksemplet fra København, en særlig formular af Told og Skat, der drejer sig om skattefritagelse for lønindkomst i udlandet, og får den stemplet af skattemyndigheden i København.
Så er det altså svært efterfølgende at vide, hvad man skal rette sig efter, og det er den tvivl, vi nu vil give mulighed for at fjerne.
Det er jo rigtigt, at skatteministeren har henvendt sig til Kammeradvokaten og Kammeradvokaten har sagt, at inden for den gældende skattelovgivning er der ikke hjemmel til at imødekomme ønsket om den skattefrihed.
Det er derfor, Folketinget nu kan løfte det åg af skatteministerens skuldre ved, at Folketingets Skatteudvalg godkender et aktstykke fra ministeren.
Så er hjemmelen hjemme, og så behøver Kammeradvokaten ikke have nogen betænkeligheder længere.
Skulle der være tekniske ting undervejs, som skal gøres på en anden måde, end vi har foreslået, lader jeg mig, som jeg har sagt tidligere, gerne belære.
Men jeg mener, den rigtige måde at få problemet løst på, er, at skatteministeren sætter kaffe over til ordførerne, og at vi så under fire øjne - eller hvor mange der nu kommer til stede - får sagen snakket ordentligt igennem, frem for at vi skal blive ved med at se eksempel på eksempel på, at myndighederne har opført sig klodset.
Lige pludselig kommer sagen, hvor manden har så megen skriftlig dokumentation, at den bliver vundet i både skatteankenævn og hele vejen igennem, og så får vi alle de problemer, der kommer i kølvandet på en sådan sag.
Derfor er det en invitation til, at skatteministeren slutter denne sag ved at fremstå som helten, der beviser, at det at være udsendt i international tjeneste for Danmark ikke kun er noget, der giver et klap på skulderen, men faktisk også er noget, der kan ses i tegnebogen.